### NN 77/2024 (28.6.2024.), Odluka o naknadi za razvoj društva Vodovod i kanalizacija d.o.o., Karlovac

Vodovod i kanalizacija d.o.o., Karlovac

1327

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17i 66/19) i članka 23. stavka 1. Zakona o vodnim uslugama (»Narodne novine« 66/19), Skupština trgovačkog društva Vodovod i kanalizacija d.o.o. na sjednici održanoj 23. svibnja 2024. godine većinom glasova u skladu s člankom 24. stavkom 2. i stavak 3. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Vodovoda i kanalizacije d.o.o., Karlovac (dalje u tekstu: javni isporučitelj vodnih usluga) koje čine područja: grada Karlovca, općine Draganić i općine Lasinja plaća se naknada za razvoj.

Članak 2.

Obveznik naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 3.

Osnovica za izračun naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u jednakoj visini na uslužnom području iz čl. 1. ove Odluke, i iznosi 0,26146 € po osnovici iz članka 3. ove Odluke (kn/m3).

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje:

– izgradnje vodno komunalne infrastrukture aglomeracije Karlovac – Duga Resa – iz sredstava naknade za razvoj prikupljene na području grada Karlovca.

– rekonstrukcije vodoopskrbe Mrzljaki – iz sredstava naknade za razvoj prikupljene na području općine Draganić

– projektiranja izgradnje tlačnog cjevovoda od vodocrpilišta Crna Draga do vodospreme Sveta Jana u općini Lasinja – iz sredstava naknade za razvoj prikupljene na području općine Lasinja

Sav prihod od naknade za razvoj koristi se sukladno donesenom Planu gradnje komunalnih vodnih građevina i financijskom planu za 2024. godinu.

Članak 8.

Prikupljanje sredstava od naknade za razvoj te namjensko trošenje tih sredstava sukladno namjenama utvrđenim u članku 7. ove odluke obavlja javni isporučitelj vodnih usluga.

Prava i obveze javnog isporučitelja vodnih usluga u smislu stavka 1. ovog članka podrazumijevaju:

– prikupljanje sredstava od naknade za razvoj na posebnom računu javnog isporučitelja vodnih usluga,

– korištenje prikupljenih sredstava od naknade za razvoj za podmirenje obveza nastalih u realizaciji projekata komunalnih vodnih građevina,

– vođenje evidencije o prikupljenim i utrošenim sredstvima naknade za razvoj,

– izrađivanje i dostavljanje šestomjesečnih i godišnjih izvješća o obračunatim iznosima naknade za razvoj te o prikupljenim i utrošenim sredstvima od naknade za razvoj jedinicama lokalne samouprave na području nadležnosti javnog isporučitelja vodnih usluga,

– izrađivanje i predlaganje plana gradnje komunalnih vodnih građevina.

Članak 9.

Nadzor nad obračunom i naplatom naknada za razvoj provodi Sektor financija računovodstva i komercijale javnog isporučitelja vodnih usluga.

Članak 10.

Odluka o naknadi za razvoj donosi se za razdoblje važenja Plana gradnje komunalnih vodnih građevina iz članka. 7. stavka 2. ove Odluke.

Javni isporučitelj vodnih usluga će ovu odluku dostaviti Vijeću za vodne usluge u roku od pet dana od dana donošenja.

Članak 11.

Stupanjem na snagu ove Odluke, prestaje važiti Odluka o nak­nadi za razvoj (»Narodne novine« br. 15/2023).

Članak 12.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 13.

Ova Odluka objavit će se u »Narodnim novinama«, a stupa na snagu osmi dan od dana objave u »Narodnim novinama«.

Urbroj: 5-185-0004

Karlovac, 23. svibnja 2024.

Predsjednik Skupštine
 Damir Mandić, dipl. teol., v. r.